b'\n_START_ARTICLE_\nKolderup-Rosenvinge\n_START_PARAGRAPH_\nSl\xc3\xa6gten Kolderup-Rosenvinge f\xc3\xb8res tilbage til propriet\xc3\xa6r Peter Andreas Kolderup til Holten g\xc3\xa5rd i Hevne, hvis s\xc3\xb8n, personel kapellan til Bod\xc3\xb8 Jesper Andreas Kolderup (1727-1767) \xc3\xa6gtede Susanne Kaasb\xc3\xb8ll Rosenvinge (1738-1771), med hvem han havde s\xc3\xb8nnen, etatsr\xc3\xa5d, postdirekt\xc3\xb8r Peder Andreas Rosenvinge Kolderup (1761-1824), der 1811 optoges i adelstanden med navnet Kolderup-Rosenvinge. Hans s\xc3\xb8n, retshistorikeren Janus Lauritz Andreas Kolderup-Rosenvinge (1792-1850) var fader til Vilhelmine Susanne Kolderup-Rosenvinge (1823-1888), gift med stiftsprovst Peter Conrad Rothe (1811-1902), og til vandbygningsdirekt\xc3\xb8r, oberstl\xc3\xb8jtnant Valdemar Kolderup-Rosenvinge (1828-1889), af hvis b\xc3\xb8rn skal n\xc3\xa6vnes botanikeren Janus Lauritz Andreas Kolderup Rosenvinge (1858-1939), med hvem denne sl\xc3\xa6gts mandslinje udd\xc3\xb8de, og Barbara Abiga\xc3\xa9l Kolderup-Rosenvinge (1856-1909), gift med overl\xc3\xa6ge og professor Richard August Simon Paulli (1846-1911).'